Frá Keflavíkurflugvelli í morgun þar sem fjöldi strandaglópa hefur verið í dag vegna falls WOW air . vísir / vilhelm „ Ég fékk meldingu núna áðan , um að málið hafi verið tekið fyrir klukkan 13:30 . Og í kjölfarið var félagið tekið til gjaldþrotaskipta . Ég og Þorsteinn Einarsson vorum skipaðir skiptastjórar , “ segir Sveinn Andri Sveinsson lögmaður í stuttu samtali við Vísi . Sveinn segir það ekki fara á milli mála að þetta verkefni sé stórt og þeir Þorsteinn séu að koma alveg nýir að þessu . Sveinn var á leið á fund vegna málsins þegar Vísir ræddi við hann nú fyrir skömmu . Þannig liggur ekkert fyrir um það til dæmis hvort starfsfólk fær greitt laun nú um mánaðamót eða hvort eitthvað fæst upp í kröfur í þrotabúið . Miklir rekstrarörðugleikar í töluverðan tíma Tilkynnt var um það í morgun að félagið hefði hætt starfsemi en í nótt var öllum flugferðum þess í dag aflýst . WOW air hafði verið í miklum rekstrarerfiðleikum í töluverðan tíma . Á þriðjudag tilkynnti félagið að skuldabréfaeigendur félagsins hefðu samþykkt að breyta kröfum sínum í hlutafé . Kröfuhafar höfðu því í raun tekið félagið yfir og Skúli Mogensen , stofnandi WOW air , var því ekki lengur eini eigandi þess . Hann var hins vegar hluthafi eins og aðrir skuldabréfaeigendur og var áfram forstjóri fyrirtækisins . Á sama tíma og tilkynnt var um að skuldabréfaeigendur hefðu samþykkt að breyta kröfum sínum í hlutafé var tilkynnt að flugfélagið leitaði að mögulegum fjárfestum til að koma inn með fimm milljarða króna svo hægt væri að tryggja áframahaldandi rekstur flugfélagsins . Það tókst ekki . WOW air var stofnað árið 2011 og fór í jómfrúarflug sitt í maí 2012 . Í október sama ár tók félagið yfir rekstur Iceland Express og ári síðar fékk WOW air flugrekstrarleyfi frá Samgöngustofu . Félagið óx hratt en fyrsta árið voru farþegarnir 111.400 talsins . Annað árið voru þeir orðnir 421.000 og árið 2014 voru þeir 495.000 . Árið 2015 voru þeir 730.000 og árið 2016 voru farþegarnir orðnir 1,6 milljónir . Árið 2017 voru farþegarnir orðnir þrjár milljónir og í fyrra 3,5 milljónir .